NARIADENIE KOMISIE (ES) č. 138/2008
z 15. februára 2008,
ktorým sa ukončuje čiastočné predbežné preskúmanie antidumpingových opatrení uplatniteľných na dovoz preglejky z tropického dreva okoumé s pôvodom v Čínskej ľudovej republike
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 9,
po porade s poradným výborom,
keďže:
A. POSTUP
1. Platné opatrenia
(1)
Nariadením (ES) č. 1942/2004 (2) Rada uložila konečné antidumpingové clo na dovoz preglejky z tropického dreva okoumé s pôvodom v Čínskej ľudovej republike. Platné clá pre štyri spoločnosti s individuálnymi clami sa pohybujú v rozsahu od 6,5 % do 23,5 % a zostatkové clo je 66,7 %.
2. Žiadosť o preskúmanie
(2)
Komisia 3. apríla 2006 dostala podľa článku 11 ods. 3 základného nariadenia žiadosť o preskúmanie rozsahu existujúcich opatrení s cieľom zahrnúť do definície výrobku nové typy výrobkov.
(3)
Žiadosť podala Európska federácia priemyselného odvetvia preglejky (FEIC) (ďalej len „žiadateľ“) v mene výrobcov preglejky z tropického dreva okoumé zo Spoločenstva.
(4)
Podľa žiadateľa sa na trhu objavili nové typy výrobkov ako napríklad preglejka pozostávajúca výlučne z drevených platní, z ktorých žiadna nepresahuje hrúbku 6 mm, s minimálne jednou vonkajšou platňou z dreva bintangoru, red canarium, kedondongu alebo niektorých ďalších druhov, nepokrytou trvalým filmom z iných materiálov. Tieto výrobky by mali byť zahrnuté do pôsobnosti daných opatrení, pretože majú rovnaké fyzikálne a chemické vlastnosti a rovnaké konečné použitia ako výrobok, na ktorý sa vzťahujú existujúce opatrenia. Príslušný výrobok a nové typy výrobku by mali byť preto považované za jediný výrobok.
3. Začatie konania
(5)
Keďže Komisia po porade s poradným výborom stanovila, že existujú dostatočné dôkazy na začatie čiastočného predbežného preskúmania, začala prostredníctvom oznámenia uverejneného v Úradnom vestníku Európskej únie (3) čiastočné predbežné preskúmanie v súlade s článkom 11 ods. 3 základného nariadenia rozsahom obmedzené na definíciu príslušného výrobku.
B. STIAHNUTIE ŽIADOSTI A UKONČENIE KONANIA
(6)
Listom Komisii z 5. decembra 2007 žiadateľ stiahol svoju žiadosť o čiastočné predbežné preskúmanie antidumpingových opatrení uplatniteľných na dovoz preglejky z tropického dreva okoumé s pôvodom v Čínskej ľudovej republike.
(7)
V súlade s článkom 9 ods. 1 základného nariadenia možno konanie ukončiť, keď bola žiadosť o preskúmanie stiahnutá, pokiaľ také ukončenie nie je v rozpore so záujmom Spoločenstva.
(8)
Komisia dospela k názoru, že by sa toto konanie malo ukončiť, pretože prešetrovaním sa nepreukázali žiadne skutočnosti svedčiace o tom, že by ukončenie tohto konania bolo v rozpore so záujmom Spoločenstva. Zainteresované strany boli zodpovedajúcim spôsobom informované a bola im poskytnutá možnosť vyjadriť sa. Žiadna strana však nezaslala pripomienky. V dôsledku toho nič nenasvedčuje tomu, že ukončenie konania by bolo v rozpore so záujmom Spoločenstva.
(9)
Komisia preto usudzuje, že preskúmanie týkajúce sa dovozu preglejky z tropického dreva okoumé s pôvodom v Čínskej ľudovej republike by malo byť ukončené bez zmeny a doplnenia platných antidumpingových opatrení,
PRIJALA TOTO NARIADENIE:
Jediný článok
Týmto sa ukončuje čiastočné predbežné preskúmanie antidumpingových opatrení uplatniteľných na dovoz preglejky z tropického dreva okoumé s pôvodom v Čínskej ľudovej republike.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. februára 2008